
AVIZ

asupra proiectului de lege privind calitatea aerului înconjurător
În conformitate cu prevederile art. 95 şi 115 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare cu proiectul  de lege privind calitatea aerului înconjurător, trimis cu adresa PL-x. 74 din 2 martie 2011 şi înregistrat cu nr. 136 din 3 martie 2011.


Conform dispoziţiilor art. 75 alin. 1 din Constituţia României, republicată şi ale art. 92 alin. 9, pct. 2 din Regulamentul Camerei Deputaţilor republicat, Camera Deputaţilor este Cameră decizională.


Senatul, în calitate de primă Cameră sesizată a respins, propunerea legislativă în şedinţa din 2 martie 2011.

Potrivit prevederilor art. 61 din Regulamentul Camerei Deputaţilor, republicat, Comisia a dezbătut proiectul de lege în şedinţa din 16 martie 2011.


Proiectul de lege are ca obiect de reglementare consolidarea şi respectiv, îmbunătăţirea cadrului legal în domeniul calităţii aerului înconjurător, pe coordonatele alinierii legislaţiei naţionale de profil la normele şi exigenţele europene în materie, în contextul îndeplinirii de către România a angajamentelor asumate faţă de Uniunea Europeană, derivate din calitatea sa de stat membru.

Membrii Comisiei au examinat proiectul de lege supus avizării, expunerea de motive, avizul favorabil, cu observaţii şi propuneri, al Consiliului Legislativ nr. 126 din 21 octombrie 2010.


În urma dezbaterilor, Comisia juridică de disciplină şi imunităţi a hotărât, cu unanimitate de voturi, avizarea favorabilă a proiectului de lege. 

În raport de obiectul şi conţinutul reglementării, proiectul de lege face parte din categoria legilor organice.

